РЕГЛАМЕНТ (ЕС) 2020/1565 НА КОМИСИЯТА

от 27 октомври 2020 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от 1,4-диаминобутан, 1-метилциклопропен, амониев ацетат, бифеназат, хлорантранилипрол, хлормекват, ципродинил, варовик, мандипропамид, пипер, пиридабен, репеленти: кръвно брашно, екстракти от водорасли и триметиламинхидрохлорид във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) от 1-метилциклопропен, бифеназат, ципродинил, мандипропамид и пиридабен са определени в приложение II към Регламент (ЕО) № 396/2005. МДГОВ за хлорантранилипрол и хлормекват са определени в част А на приложение III към посочения регламент. 1,4‐диаминобутан, амониев ацетат, варовик, пипер, репеленти: кръвно брашно, екстракти от водорасли и триметиламинхидрохлорид са включени в приложение IV към посочения регламент.

(2) В рамките на процедура по разрешаването на употребата на продукт за растителна защита, съдържащ активното вещество 1-метилциклопропен, при ябълки и банани, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на бифеназат такова заявление беше подадено за употребата му при плодове от черен бъз. По отношение на хлормекват такова заявление беше подадено за употребата му при ечемик. По отношение на ципродинил такова заявление беше подадено за употребата му при ревен. По отношение на мандипропамид такова заявление беше подадено за употребата му при алабаш и „тревисти растения и ядливи цветя“. По отношение на пиридабен такова заявление бе подадено за употребата му при сладки пиперки.

(4) В съответствие с член 6, параграфи 2 и 4 от Регламент (ЕО) № 396/2005 бяха подадени заявления за допустими за целите на вноса стойности за хлорантранилипрол, използван в Малайзия при ядки от маслодайна палма и плодове от маслодайна палма, както и за пиридабен, използван в Съединените щати при черупкови плодове. Заявителите твърдят, че разрешените видове употреба на посочените вещества при тези култури в изброените държави са довели до стойности на остатъчни вещества, които превишават посочените в Регламент (ЕО) № 396/2005 МДГОВ, и че е необходимо определянето на по-високи МДГОВ, за да се избегнат пречките пред търговията при вноса на посочените култури.

(5) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(6) Европейският орган за безопасност на храните („Органът“) направи оценка на заявленията и на докладите по оценката, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки, като ги направи и обществено достъпни.

(7) По отношение на 1-метилциклопропен заявителят представи информация, която не беше налична преди това по време на прегледа, извършен в съответствие с член 12 от Регламент (ЕО) № 396/2005. Посочената информация е свързана с изпитвания за наличие на остатъчни количества и изследвания на метаболизма.

(8) По отношение на хлормекват Органът препоръча повишаване на МДГОВ за определени продукти от животински произход след употребата на веществото при ечемик.

(9) По отношение на всички останали заявления Органът стигна до заключението, че са изпълнени всички изисквания във връзка с данните и че поисканите от заявителите изменения на МДГОВ са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация относно токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(10) Веществата 1,4-диаминобутан, амониев ацетат, варовик, пипер, репеленти: кръвно брашно, екстракти от водорасли и триметиламинхидрохлорид (3) бяха временно включени в приложение IV към Регламент (ЕО) № 396/2005 до приключването на оценката им съгласно Директива 91/414/ЕИО на Съвета (4) или Регламент (ЕО) № 1107/2009 на Европейския парламент и на Съвета (5). Органът оцени тези вещества и стигна до заключението, че е целесъобразно варовик, пипер, репеленти: кръвно брашно, екстракти от водорасли и триметиламинхидрохлорид да останат за постоянно в приложение IV към Регламент (ЕО) № 396/2005 (6). (7) По отношение на 1,4-диаминобутан и амониев ацетат той заключи, че е небоходим по-задълбочен анализ от страна на лицата, отговарящи за управлението на риска. От гледна точка на управлението на риска е целесъобразно посочените вещества да останат за постоянно в приложение IV към Регламент (ЕО) № 396/2005 поради естественото им присъствие в околната среда.

(11) Въз основа на обоснованите становища, на становището и на заключението на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(12) Поради това Регламент (ЕО) № 396/2005 следва да бъде съответно изменен.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 27 октомври 2020 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the evaluation of confirmatory data following the Article 12 MRL review for 1‐methylcyclopropene (Обосновано становище относно оценката на потвърждаващите данни, представени след прегледа по член 12 на МДГОВ за 1-метилциклопропен). EFSA Journal (Бюлетин на ЕОБХ) 2020; 18(1):5963.

Reasoned opinion on the modification of the existing maximum residue level for bifenazate in elderberries (Обосновано становище за изменението на съществуващата максимално допустима граница на остатъчни вещества за бифеназат при плодове от черен бъз). EFSA Journal (Бюлетин на ЕОБХ) 2019; 17(11):5878.

Reasoned opinion on the setting of import tolerances for chlorantraniliprole in oil palms fruits and oil palms kernels. (Обосновано становище за определяне на допустими за целите на вноса стойности за хлорантранилипрол при плодове от маслодайна палма и ядки от маслодайна палма). EFSA Journal (Бюлетин на ЕОБХ) 2019; 17(11):5877.

Reasoned opinion on the modification of the existing maximum residue level for chlormequat in barley and animal commodities (Обосновано становище за изменението на съществуващите максимално допустими граници на остатъчни вещества за хлормекват при ечемик и продукти от животински произход). EFSA Journal (Бюлетин на ЕОБХ) 2020; 18(1):5982.

Reasoned opinion on the modification of the existing maximum residue level for cyprodinil in rhubarbs (Обосновано становище за изменението на съществуващата максимално допустима граница на остатъчни вещества за ципродинил при ревен). EFSA Journal (Бюлетин на ЕОБХ) 2019; 17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers (Обосновано становище за изменението на съществуващите максимално допустими граници на остатъчни вещества за мандипропамид при алабаш и тревисти растения и ядливи цветя). EFSA Journal (Бюлетин на ЕОБХ) 2020; 18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts (Обосновано становище за изменението на съществуващата максимално допустима граница на остатъчни вещества за пиридабен при сладки пиперки и за определяне на допустима за целите на вноса стойност при черупкови плодове). EFSA Journal (Бюлетин на ЕОБХ) 2020; 18(2):6035.

(3) Регламент (ЕО) № 839/2008 на Комисията от 31 юли 2008 г. за изменение на Регламент (ЕО) № 396/2005 на Европейския парламент и на Съвета по отношение на приложения II, III и IV относно максимално допустимите граници на остатъчни вещества от пестициди във и върху определени продукти (OВ L 234, 30.8.2008 г., стр. 1).

(4) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(5) Регламент (ЕО) № 1107/2009 На европейския парламент и на съвета от 21 октомври 2009 година относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(6) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Становище относно активните вещества в пестицидите, за които не се изисква преразглеждане на съществуващите максимално допустими граници на остатъчни вещества съгласно член 12 от Регламент (ЕО) № 396/2005). EFSA Journal (Бюлетин на ЕОБХ) 2019; 17(12):5954.

(7) Conclusion on the peer review of the pesticide risk assessment of the active substance blood meal (Заключение относно партньорския преглед на оценката на риска от употребата на активното вещество кръвно брашно като пестицид). EFSA Journal (Бюлетин на ЕОБХ) 2020; 18(2):6006.